Donald Trump u Hilary Clinton saħħew il-possibbiltà li jiksbu n-nomina tal-partiti rispettivi tagħhom għall-presidenza tal-Istati Uniti wara r-riżultati pożittivi li kisbu f'eżerċizzju elettorali magħruf bħala 'Super Tuesday'. Madankollu, dan ir-riżultat ma jagħtihomx iċ-ċertezza matematika li se jkunu huma li jirrappreżentaw lill-partit tagħhom hekk kif għad baqa' diversi elezzjonijiet statali xi jsiru bejn issa u Ġunju. Kif taħdem is-sistema elettorali? L-ewwel nett, ta' min jispjega kif taħdem is-sistema elettorali li permezz tagħha jintgħażlu l-kandidati tal-partiti għall-presidenza tal-Istati Uniti. Importanti, però, li wieħed jgħid li din hija biss ħarsa ħafifa lejn is-sistema, li hija kumplessa wisq biex tiġi spjegata fid-dettall f'dan l-ispazju limitat. Ġeneralment, matul is-sena li tippreċedi dik li fiha se ssir l-elezzjoni presidenzjali, li f'dan il-każ kienet l-2015, diversi individwi jiddikjaraw l-intenzjoni tagħhom li jitolbu n-nomina ta' naħa jew oħra wara li jkunu approvati mill-istess partiti. Fix-xhur ta' wara, huma jipparteċipaw f'diversi attivitajiet politiċi biex jippruvaw iwasslu l-messaġġ tagħhom. Matul dan il-perjodu, l-unika indikazzjoni tal-livell ta' suċċess tal-kampanja tagħhom ikun l-istħarriġ pubbliku. Minkejja li mhux dejjem ikun 100% preċiż, dan l-istħarriġ xorta waħda jkollu impatt kbir fuq il-kandidati fejn uħud minnhom anke jispiċċaw jirtiraw mit-tellieqa qabel l-ewwel skrutinju uffiċjali. Meta jidħlu għas-sena elettorali, f'kull stat Amerikan u xi territorji jibdew dawk li jissejħu primaries u caucuses li fihom il-membri reġistrati jivvutaw biex jesprimu l-appoġġ tagħhom għal kandidat jew ieħor. Is-sistemi elettorali jvarjaw bejn stat u ieħor, imma normalment ma jsirx permezz ta' vot għall-kandidati diretti. Minflok, il-membri jivvutaw għal delegati li ddikkjaraw l-appoġġ tagħhom għal kandidat. Imbagħad id-delegati li jkunu eletti jkollhom l-opportunità li jmorru fil-Konvenzjoni Nazzjonali tal-partit fejn jivvutaw għall-kandidat favorit tagħhom. Għaldaqstant, il-midja Amerikana ġeneralment ma tikkalkulax is-suċċess ta' kandidat bil-voti li ġab, imma b'kemm mid-delegati tiegħu ġew eletti. Barra minn hekk, il-partiti għandhom ukoll ammont limitat ta' dawk li jissejħu 'super delegates' li jkunu figuri prominenti tal-partit f'kull stat u li jkollhom id-dritt awtomatiku li jivvutaw fil-Konvenzjoni. Dawn id-delegati jistgħu jinkludu membri tal-Kungress u s-Senat, kif ukoll xi uffiċjali politiċi għolja. Kif se naraw aktar 'l isfel, il-partiti għandhom kwota ta' voti partikolari biex kandidat ikun jista' jirrappreżentah fl-elezzjoni presidenzjali ta' Novembru. Minkejja li dawn l-elezzjonijiet se jdumu għaddejjin sa Ġunju, dawk li seħħew nhar it-Tlieta li għadda kienu meqjusin bħala ċentrali f'dan il-proċess. Dan għax 11-il stat, minn 50, ikkommetta d-delegati tiegħu għall-Konvenzjoni – l-akbar numru ta' elezzjonijiet f'ġurnata waħda tul dan l-eżerċizzju. Għaldaqstant, dan ir-riżultat ta indikazzjonijiet ċari ta' min huwa l-favorit għan-nomina. Sorpriża Mingħajr dubju, kienu l-votazzjonijiet Repubblikani li ġibdu l-interess tal-midja internazzjonali l-aktar. Dan għax ħafna għajnejn kienu fuq Donald Trump, il-biljunarju Amerikan, li fl-aħħar xhur ra l-popolarità tiegħu tiżdied sostanzjalment minkejja l-fatt li kien kemm-il darba fiċ-ċentru ta' xi kontroversja jew oħra. Għall-bidu, il-kandidatura tiegħu ftit li xejn ittieħdet bis-serjetà għax kien jgħid u jagħmel affarijiet li ma tantx kienu jitqiesu bħala serji għal persuna li qed ifittex li jasal sal-White House. Madankollu, din l-imġiba mhix tas-soltu spiċċat ħadmet favurih għax ħafna Amerikani jidhru li xebgħu mir-retorika politika attwali u qegħdin ifittxu alternattiva radikali. Fil-fatt, dan kien ikkonfermat f'Super Tuesday fejn Trump irnexxielu jikseb il-biċċa l-kbira tad-delegati f'sebgħa mill-ħdax-il stat ikkontestati; jiġifieri Alabama, Arkansas, Georgia, Massachusetts, Tennessee, Vermont u Virginia. Min-naħa l-oħra, l-avversarji ewlenin tiegħu qasmu l-erba' stati l-oħra bejniethom fejn Ted Cruz ħa Alaska, Oklahoma u Texas, filwaqt li Marco Rubio rebaħ Minnesota. Iż-żewġ kandidati l-oħra, John Kasich u Ben Carson, ma rebħu l-ebda stat; riżultat ħażin ferm li fil-fatt diġà kkonvinċa lil dan tal-aħħar biex jirtira għalkollox mit-tellieqa għall-presidenza. Tard wisq? Is-suċċess ta' Trump ħoloq kemxejn tal-paniku fost il-membri tal-Partit Repubblikan b'valuri tradizzjonali. Kif semmejna qabel, sa ftit tax-xhur ilu huwa ma kienx jittieħed bis-serjetà. Però, issa dan l-imprenditur għandu ċans tajjeb li jikseb in-nomina hekk kif diġà għandu f'idejh 329 delegat mill-1,237 li għandu bżonn għall-Konvenzjoni ta' Lulju, filwaqt li l-aktar avversarju qribu, Cruz, għandu biss 231. Ħafna Repubblikani tradizzjonali iħossu li l-biljunarju ma jirrappreżentax il-valuri Repubblikani, kemm fejn tidħol il-politika lokali, kif ukoll dik barranija. Dan ħareġ ċar minn xi diskorsi u intervisti li Trump għamel fejn, fost l-oħrajn, faħħar lill-President Russu Vladimir Putin u ammetta li fil-passat kien ta donazzjonijiet kbar lill-Partit Demokratiku. Għaldaqstant, figuri prominenti tal-Partit Repubblikan spiċċaw fil-pożizzjoni stramba li jikkunsidraw li jibnu kampanja interna biex jirreżistu kandidat tagħhom stess. Madankollu, hemm osservaturi politiċi li qegħdin iħossu li dawn l-elementi tradizzjonali fost ir-Repubblikani ċċaqalqu tard wisq biex jostakolaw lil Trump hekk kif issa dan diġà għandu appoġġ ferm akbar minn dak li għandhom il-kandidati l-oħra. Din is-sitwazzjoni tista' taġevola lill-kandidat eventwali tal-Partit Demokratiku għax hemm Repubblikani li diġà qalu li jippreferu jivvutaw lilu milli lil Trump. Clinton b'vantaġġ tajjeb L-indikazzjoni li ħarġet mill-votazzjonijiet ta' nhar it-Tlieta hija li l-kandidat avversarju se tkun Hilary Clinton, li rnexxielha tirbaħ l-istati ta' Alaska, Arkansas, Georgia, Massachusetts, Tennessee, Texas u Virginia, filwaqt li Bernie Sanders rebaħ biss Colorado, Minnesota, Oklahoma u Vermont. Minkejja dan id-diżappunt riċenti, b'mod ġenerali Sanders mar aħjar milli kien mistenni. Dan is-senatur mill-istat ta' Vermont huwa anomalija fix-xena politika Amerikana. Normalment, il-politiċi fl-Istati Uniti jevitaw li jassoċjaw ruħhom ma' ideat soċjalisti għax, minħabba raġunijiet storiċi, dan it-timbru jiġi marbut ma' ideat xellugin estremisti li jmorru kontra s-sistema kapitalista li tant hija għal qalb l-Amerikani. Sanders, però, ma ddejjaq xejn jiddikkjara li huwa soċjal-demokratiku. Madankollu, din id-deċiżjoni, minflok il-ħsara mistennija, tidher li spiċċat għamlitlu l-ġdid. Dan għax wasslitu biex jattira s-simpatija ta' nies li riedu alternattiva għall-politika tradizzjonali, sitwazzjoni simili għal dik ta' Trump mar-Repubblikani. Però, dan is-suċċess xorta waħda ma jidhirx li se jkun biżżejjed għal Sanders biex jikseb in-nomina għax Clinton diġà għandha 1,058 delegat warajha kkumparati mal-431 tiegħu. Xejn mhu ċert Ilbieraħ kien hemm xi elezzjonijiet oħra fejn ir-Repubblikani vvutaw f'Kansas, Kentucky, Louisianna u Maine. Min-naħa l-oħra, id-Demokratiċi vvutaw fl-istess stati bid-differenza li f'dak tal-aħħar se jivvutaw illum. Sal-ħin tal-pubblikazzjoni ma kienx għadu magħruf ir-riżultat ta' dawn il-votazzjonijiet. Madankollu, stħarriġ li sar fl-aħħar ġimgħat indika li Trump u Clinton mistennijin ikomplu jkabbru l-vantaġġ li għandhom fuq l-avversarji tagħhom. Wieħed irid jistenna u jara, għax kollox jista' jseħħ matul kampanja elettorali u għad hemm ammont sostanzjali ta' delegati li għadhom iridu jintgħażlu miż-żewġ partiti.